BBC Hausa - News - Mutane 26 sun mutu a gobarar masana'anta a Mexico
Mutane 26 sun mutu a gobarar masana'anta a Mexico
An sabunta: 19 ga Satumba, 2012 - An wallafa a 07:42 GMT
Gobarar kamfanin sarrafa iskar gas na Pemex a kasar Mexico
Akalla 26 ne suka mutu a gobarar da ta tashi bayan fashewar wani abu, a masana'antar sarrafa iskar gas a jihar Tamaulipas dake arewacin kasar Mexico.
Kamfanin Pemex ya ce gobarar ta tashi ne, a daya daga cikin wuraren da ake sarrafa iskar gas dake wajen Reynosa, kusa da kan iyakar kasar da Amurka, inda ma'aikatan kamfanin da dama suka samu raunuka.
Cikin 'yan mintoci da fashewar abin ne motocin daukar marasa lafiya suka isa wurin, suna kwashe ma'aikatan da suka jikkata zuwa asibitocin da ke birnin Reynosa.
Wannan wani hatsari ne mafi muni da ya taba faruwa a masana'antar kamfanin na Pemex, tun bayan fashewar da ta faru a kusa da birnin Puebla dake gabashin kasar cikin shekara ta 2010, inda kimanin mutane 27 suka hallaka.
Anyi wata Girgizar Kasa a Mexico